Ремонтът на Градския стадион в Русе би трябвало да започне през август, ако няма обжалвания на обществената поръчка. Това съобщи министърът на младежта и спорта Красен Кралев. Очаква се до 5 юли да бъде обявена и самата обществена поръчка, чрез която ще бъде подменен теренът и ще се монтира осветление. Снимка: БГНЕС

Днес пред сградата на общината в Сливен отбелязаха 26 юни – Световен ден за борба с наркоманиите. Събитието се организира от Общинския съвет по наркотични вещества. В инициативата се включиха около 200 ученици от сливенски училища с манифестация в знак на солидарност и подкрепа на борбата против наркотиците. Снимка: БУЛФОТО

Близо две трети от плажовете по Северното Черноморие са неохраняеми през този сезон. От общо 66 плажа във Варненска област 42 останаха без охрана. Спасителни постове няма заради липсата на концесионери. Все пак областният управител Стоян Пасев се ангажира поне част от плажовете да бъдат обезопасени. Докато това се случи ще се разчита на табела и отговорността на плажуващите. Спасителни постове ще бъдат разкрити когато Областна управа получи средствата от концесионните такси. А кога точно ще се случи това засега не е ясно. Снимка: БГНЕС

Въпреки адските горещини, продължава обезопасяването ската на ГП Е-79 на изхода на Симитли, 40 на сто от предпазните високо якостни мрежи са поставени. По цялата дължина на 450-метровия скат над предпазната стена е прекаран път, който също ще спира падащите камъни. Приключва ремонтът и на тунела при с. Железница, той е боядисан в бяло, подменя се и осветлението му. Снимка: БГНЕС

С настъпването на летните горещини все повече хора търсят прохладата, свежестта и чистия въздух на Пирин планина. Много оживено, особено през почивните дни, е в района около хижа „Вихрен”, разположена на 1972 м н. в. От тук туристическите маршрути и пътеки водят към едноименния пирински първенец, езерото „Окото” и други по-близки и по-далечни планински кътчета. Снимка: БТА

Забраната за къпане на Офицерския плаж бе отменена днес. Втора поред проба показва, че качеството на морската вода там е в нормите. Вече има избран наемател за част от Офицерския плаж. Варненска фирма ще стопанисва Офицерски плаж-Изток срещу сумата от 26 000 лева без ДДС. През днешния ден наемателят ще бъде въведен във владение. Снимка: БГНЕС

С дефиле на десетки домашни любимци премина първият по рода си парад за кученца в София. Неделната кучешка разходка се проведе на голямата поляна в Южния парк под мотото „Адекватна грижа за домашния любимец”. За участие в прайда кучетата трябваше да бъдат ваксинирани поне с 3 ваксини, да бъдат обезпаразитени, да са на възраст над три месеца и да са водени на каишка. На Sofia Puppy Parade бяха показани две категории кучета – на възраст до 12 месеца и над 1 година. Снимка: БУЛФОТО

Парламентарна делегация, водена от председателя на Народното събрание Цецка Цачева, е на официално посещение в Китай от днес до 1 юли. Парламентаристите поднесоха цветя на Монумента на народните герои в Пекин. Цецка Цачева ще се срещне с ректора на Пекинския университет за чуждестранни изследвания Пън Лун. След това тя ще изнесе лекция пред студенти на тема „Светлината на познанието и скоростта на мечтите”. Снимка: БТА

В кабинета на директора на Националния исторически музей (НИМ) Божидар Димитров, за първи път бе представена корона на българска царица от Втората българска държава. Снимка: БТА

Румънският театър „Маска” представи спектакъла „Живи статуи” снощи в центъра на Русе. Общо 80 души е екипът, като 37 са актьорите. Преобразени като статуи, те бяха заели своите места на специални подиуми в градската градина и представяха кратки етюди на тема „Детски приказки” и „Помпей”. Снимка: БТА

Започва издирването на дървета столетници в Пловдив, за да бъдат включени в регистър. Снимка: БГНЕС